Евтим Евтимов
Усещане

chitanka.info

От края на земята те усещам.

По улицата бяла в утринта

за първи път пристигаш с хляб на среща.

А винаги си идвала с цветя.

Над твоите коси гугукат птици.

Ти носиш в дланите си радостта.

Дърветата протягат ти десници.

Ти носиш добротата на света.

Земята носиш ти. И аз съм нежен.

Душата ми за угар закопня.

Сред тоя град, от железа замрежен,

където губя свойта топлина,

и крача сам под сенките, посърнал,

и търся на полетата шума,

един подаден хляб сега ми върна

забравеното чувство за земя.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.